വിക്രാന്തിനെ ബോംബിടാന് അജ്ഞാതന്! വലവിരിച്ച പോലീസിനെ മറികടന്ന് എന്ഐഎ പറന്നിറങ്ങും ഇന്ത്യ തദ്ദേശീയമായി നിര്മ്മിക്കുന്ന വിമാനവാഹിനി യുദ്ധക്കപ്പലായ ഐഎന്എസ് വിക്രാന്ത് ബോംബിട്ട് തകര്ക്കുമെന്ന് ഭീഷണിക്കത്ത് ലഭിച്ചിട്ടുണ്ടായിരുന്നു. സംഭവം നിസാരമായിട്ടല്ല ഇപ്പോള് രാജ്യം നോക്കി കാണുന്നത്. സന്ദേശം പ്രോട്ടോണ് മെയിലായാണ് അയച്ചിരിക്കുന്നത്. അതിനാല് തന്നെ ഉറവിടം കണ്ടെത്തുക എളുപ്പമല്ല. ഇത് തന്നെയാണ് ഇപ്പോള് ഏറെ ഗൗരവമായി ഈ വിഷയത്തെ സമീപിക്കാനുള്ള കാരണവും. കപ്പല്ശാല ഉദ്യോഗസ്ഥരുടെ പേരുകളും പദവികളും കത്തില് പ്രധാനമായും പരാമര്ശിക്കുന്നുണ്ട്. അതിനാല് തന്നെ ഇതിന് പിന്നില് കൊച്ചി കപ്പല്ശാലയിലെ ജീവനക്കാരുടെ പങ്കുണ്ടോയെന്ന സംശയത്തിലാണ് എത്തി നില്ക്കുന്നത്. കപ്പല്ശാലയിലെ ഒന്നിലധികം ഉദ്യോഗസ്ഥര്ക്കും ഭീഷണി സന്ദേശം എത്തിയിട്ടുണ്ട്. ഐപി വിലാസം കേന്ദ്രീകരിച്ചാണ് അന്വേഷണം നടക്കുന്നത്. കപ്പല്ശാല ഉദ്യോഗസ്ഥരെ അടക്കം ചോദ്യം ചെയ്യുമെന്നാണ് ലഭിക്കുന്ന വിവരം. ചൈന, പാക്കിസ്ഥാന് എന്നിവയുടെ ചാരവലയത്തില് താന് പെട്ടുപോയെന്ന് കത്തില് പറയുന്നുണ്ട്. ഇനിയും വിവരങ്ങള് കൈമാറാതിരിക്കാന് ബിറ്റ്കോയിനായി പണം കൈമാറണമെന്ന് കത്തില് പറയുന്നുണ്ട്. ജോലിക്കിടെയുണ്ടായ തര്ക്കത്തിന്റെ പേരില് അയച്ച കത്താണോയെന്നും സംശയം പങ്കുവയ്ക്കുന്നുണ്ട്. ഇതോടെയാണ് ഐഎന്എസ് വിക്രാന്ത് ബോംബിട്ട് തകര്ക്കുമെന്ന ഭീഷണി കേസ് എന്ഐഎ ഏറ്റെടുക്കാന് ഒരുങ്ങുന്നത്. ഏറെ ഗൗരവമുള്ള കേസാണെന്നും അതിനാല് എന്ഐഎക്ക് ഉടന് തന്നെ കൈമാറണമെന്നുമുള്ള ശുപാര്ശ അന്വേഷണ സംഘം ഡിജിപിക്ക് കൈമാറാന് ഇരിക്കുകയാണ്. വിലാസമറിയാന് കഴിയാത്ത വിധം പ്രോട്ടോണ് വിഭാഗത്തില്പ്പെട്ട മെയില്, കൃത്യമായ സാങ്കേതിക വൈദഗ്ധ്യത്തോടെ അന്വേഷണം നടത്തി ഉറവിടം കണ്ടെത്തണം. കൂടാതെ രാജ്യ സുരക്ഷയെ തന്നെ ബാധിക്കുന്ന സംഭവമായതിനാലാണ് കേസ് എന്ഐഎക്ക് വിടാന് പോലീസ് ശുപാര്ശ ചെയ്യുന്നത്. ഇന്നലെ സന്ദേശം ലഭിച്ചതിനു പിന്നാലെ ഐഎന്എസ് വിക്രാന്തിനു സമീപം നങ്കൂരം ഇട്ടിരിക്കുന്ന നാലു കപ്പലുകളിലും ബോംബ് സ്ക്വാഡ് പരിശോധന നടത്തി. സംശയകരമായി ഒന്നും കണ്ടെത്തിയിട്ടില്ലെന്നു പൊലീസ് പറഞ്ഞു. ഇതിനിടെ കേന്ദ ഏജന്സികള് കപ്പല്ശാലയിലെത്തി ഇതുസംബന്ധിച്ച വിവരങ്ങള് ശേഖരിച്ചിട്ടുണ്ട്. കേസില് പ്രാഥമിക പരിശോധന നടത്തിയ എന്ഐഎ പോലീസ് റിപ്പോര്ട്ട് കൂടി പരിഗണിച്ച് കേസ് ഏറ്റെടുക്കുമെന്നാണ് വിവരം. ഈ മെയില് ഭീഷണിയെതുടര്ന്ന് ഐടി നിയമം 385 പ്രകാരം എറണാകുളം സൗത്ത് പോലീസ് കേസ് രജിസ്റ്റര് ചെയ്ത് അന്വേഷണം തുടങ്ങിയിരുന്നു. അതീവ ഗൗരവമുള്ള കേസാണെന്നാണ് പോലീസും ഇപ്പോള് വ്യക്തമാക്കുന്നത്. കപ്പല്ശാലയെക്കുറിച്ചു വ്യക്തമായ ധാരണ ഉള്ളയാളാണ് സന്ദേശം അയച്ചിരിക്കുന്നത് എന്നാണ് ഉള്ളടക്കത്തില് നിന്നു വ്യക്തമാകുന്നതെന്നാണു പൊലീസ് വിലയിരുത്തല്. ഈ സാഹചര്യത്തിലാണ് കേസ് അന്വേഷണം എന്ഐഎ ഏറ്റെടുക്കണമെന്ന് വ്യക്തമാക്കി അന്വേഷണ സംഘം ഡിജിപിക്ക് റിപ്പോര്ട്ട് കൈമാറുക. നേരത്തെ അഫ്ഗാന് സ്വദേശി വ്യാജ രേഖകള് കൊണ്ട് കപ്പല്ശാലയില് ജോലി ചെയ്തിരുന്നു. ഇതിന്റെ അന്വേഷണവും എന് ഐ എക്ക് കൈമാറും. രണ്ട് സംഭവങ്ങളും തമ്മില് എന്തെങ്കിലും ബന്ധമുണ്ടോയെന്നാണ് പ്രധാനമായും അന്വേഷിക്കുന്നത്. കഴിഞ്ഞമാസം 24നാണ് അഞ്ച് ഉദ്യോഗസ്ഥരുടെ ഇമെയിലേക്ക് ആദ്യം സന്ദേശമെത്തിയത്. ഇതേത്തുടര്ന്ന് ബോംബ് സ്ക്വാഡ്, ഡോഗ് സ്ക്വാഡ് അടക്കം കപ്പല്ശാലയിലും വിക്രാന്തിലും പരിശോധന നടത്തിയിരുന്നു. സുരക്ഷയും ശക്തമാക്കിയിരുന്നു. ഇതിനിടെയാണ് വ്യാജ ഐ.ഡി.യില് നിന്നു വീണ്ടും ഭീഷണി സന്ദേശമെത്തിയത്.